## Educació destina 3 milions d’euros en ajudes a projectes d’innovació i inclusió educativa per als dos pròxims cursos escolars

*** L’import assignat suposa un increment del 7 % respecte a l’anterior convocatòria, a la qual poden concórrer els centres públics que no van ser seleccionats en 2024
* La convocatòria consolida les novetats incorporades en 2024, i atorga més  autonomia als centres així com més rellevància al concepte d’inclusió**

La Conselleria d’Educació, Cultura, Universitats i Ocupació ha publicat la convocatòria dels nous projectes d’innovació i inclusió educativa (PIIE), a la qual poden concórrer els centres docents no universitaris de titularitat pública de la Generalitat que no hagen sigut seleccionats en 2024 amb un projecte biennal per als cursos 24-25 i 25-26.

La dotació global màxima assignada a esta convocatòria és de 3 milions d’euros, la qual cosa suposa 200.000 euros més que l’import destinat en 2024, que va ser de 2,8 milions d’euros. D’esta quantitat, 1,5 milions d’euros es destinaran a finançar els projectes nous d’esta convocatòria i els altres 1,5 milions a donar continuïtat als projectes biennals iniciats en 2024.

Esta convocatòria consolida les novetats presentades en 2024, amb l’objectiu que els centres educatius donen resposta al context educatiu actual amb projectes transformadors del procés d’ensenyança-aprenentatge, així com aprofundir en la importància de la inclusió en tots els aspectes del disseny del projecte.

En este sentit, es continua dotant els centres de més autonomia per a decidir com invertir l’assignació rebuda, sense limitacions de gastos per la seua naturalesa inventariable o no inventariable.

Així mateix, en el disseny d’estos nous projectes es dona més importància al concepte d’‘inclusió’, que serà un objectiu obligatori que cal tindre en compte a l’hora de dissenyar els projectes, i tindrà un apartat específic. Així, els centres educatius hauran d’explicitar les mesures concretes d’inclusió que permeten el desenrotllament del projecte i la seua realització per part de tot l’alumnat.

D’altra banda, continua donant-se una consideració especial a la realitat de les unitats educatives terapèutiques, de manera que els centres que allotgen estes unitats podran presentar dos projectes diferenciats.

A més, es regula la certificació per al personal d’atenció educativa que participa en els projectes d’innovació, garantint així el reconeixement a la seua aportació.

**Línies temàtiques**

La resolució dels PIIE planteja un conjunt de línies temàtiques que guiaran en la transformació innovadora dels centres educatius, així com en la millora de la inclusió, fomentant la participació de la comunitat educativa i altres agents socioeducatius externs.

Les línies temàtiques que es proposen són: convivència i benestar emocional, sostenibilitat i educació ambiental, alimentació, esport i vida saludable, tecnologia i digitalització en àmbits sociolingüístics, tecnologia i digitalització en àmbits cientificotècnics o la creació i expressió artística. A més, com a novetat en esta convocatòria, els centres podran seleccionar la línia dirigida a la creació d’espais innovadors d’aprenentatge, així com qualsevol altra que el centre educatiu considere oportuna a partir de l’anàlisi de la seua realitat.

El tràmit de sol·licitud està disponible en l’Oficina Virtual (OVICE) fins al 13 de juny inclòs, i continua el procés de simplificació i millora per a facilitar en els centres educatius la seua implementació. En este procés de simplificació es dona un pes més gran al mateix disseny i planificació de les activitats proposades pel centre i que conformaran el seu PIIE.

Més informació en la [web del projecte PIIE](https://ceice.gva.es/va/web/innovacion-educacion/piie).

Fecha: 10/06/2025